Nariadenie Komisie (ES) č. 2690/1999
zo 17. decembra 1999
o povolení nových doplnkových látok v krmivách
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o doplnkových látkach v krmivách [1], naposledy zmenenú a doplnenú nariadením Komisie (ES) č. 2562/1999 [2], a najmä na jej článok 3,
keďže:
(1) smernica 70/524/EHS ustanovuje, že nové doplnkové látky možno povoliť s prihliadnutím na pokrok vo vedeckých a technických poznatkoch;
(2) smernica Rady 93/113/ES zo 14. decembra 1993 o používaní enzýmov, mikroorganizmov a ich prípravkov vo výžive zvierat [3] a o obchodovaní s nimi, naposledy zmenená a doplnená smernicou 97/40/ES [4] výnimkou zo smernice 70/524/EHS, splnomocňuje členské štáty dočasne povoliť používanie enzýmov, mikroorganizmov a prípravkov z týchto doplnkových látok a obchodovanie s nimi;
(3) nové doplnkové látky alebo nové používanie doplnkových látok sa dočasne povoľuje, ak pri povolenom množstve v krmivách nemajú škodlivý vplyv na zdravie ľudí, na zdravie zvierat ani na životné prostredie a ani neuškodia spotrebiteľovi zmenou vlastností živočíšnych produktov, ak ich prítomnosť v krmivách možno kontrolovať a je odôvodnené predpokladať so zreteľom na dostupné výsledky, že priaznivo ovplyvňujú vlastnosti krmív alebo živočíšnu produkciu, ak sú do takýchto krmív zapracované;
(4) smernica Rady 89/391/EHS [5] o zavádzaní opatrení na podporu zlepšenia bezpečnosti a zdravia pracovníkov pri práci a jej príslušné jednotlivé smernice, najmä smernica Rady 90/679/EHS [6], naposledy zmenená a dopl-nená smernicou Komisie 97/65/ES [7] o ochrane pracovníkov pred rizikami súvisiacimi s vystavovaním sa biologickým činiteľom pri práci, sú plne uplatniteľné na pracovníkov pri používaní s manipulácii s doplnkovými látkami v krmivách;
(5) z posúdenia dokumentácie predloženej členskými štátmi podľa článku 3 smernice 93/113/ES vyplýva, že určitý počet prípravkov, patriacich do skupiny enzýmov a mikroorganizmov, možno dočasne povoliť;
(6) vedecký výbor pre výživu zvierat predložil priaznivé stanovisko vzhľadom na neškodnosť týchto prípravkov;
(7) opatrenia ustanovené v tomto nariadení sú v súlade so stanoviskom Stáleho výboru pre krmivá,
PRIJALA TOTO NARIADENIE:
Článok 1
Prípravky patriace do skupiny "enzýmy" uvedené v prílohe I k tomuto nariadeniu sa povoľujú ako doplnkové látky vo výžive zvierat podľa smernice 70/524/EHS, za podmienok ustanovených v uvedenej prílohe.
Článok 2
Prípravok patriaci do skupiny "mikroorganizmy" uvedený v prílohe II k tomuto nariadeniu sa povoľuje ako doplnková látka vo výžive zvierat podľa smernice 70/524/EHS, za podmienok ustanovených v uvedenej prílohe.
Článok 3
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 17. decembra 1999